ເຈົ້າຊີວິດແຫ່ງລາຊະອານາຈັກກຳປູເຈຍ ນະໂຣດົມ ສີຫະມຸນີ ຕ້ອນຮັບເລຂາທິການໃຫຍ່ ພັກກອມມູນິດຫວຽດນາມ ຫງວຽນຝູຈ້ອງ. (ພາບ: TTXVN)
ວກ.ອອນໄລ - ຕອນແລງວັນທີ 22 ກໍລະກົດ 2017, ທ່ານເລຂາທິການໃຫຍ່ ຫງວຽນຝູຈ້ອງ ແລະຄະນະຜູ້ແທນຂັ້ນສູງຫວຽດນາມ ໄດ້ກັບມາເຖິງຮ່າໂນ້ຍ, ສຳເລັດສິ້ນສຸດການຢ້ຽມຢາມລັດຖະກິດທີ່ ລາຊະອານາຈັກກຳປູເຈຍ ຢ່າງຈົບງາມ ຕາມຄຳເຊື້ອເຊີນຂອງເຈົ້າຊີວິດ ນະໂຮດົມ ສີຫະມຸນີ.
ໃນເວລາຢ້ຽມຢາມປະເທດກຳປູເຈຍ ແຕ່ວັນທີ 20 ຫາ 22 ກໍລະກົດ 2017, ທ່ານເລຂາທິການໃຫຍ່ ຫງວຽນຝູຈ້ອງ ໄດ້ພົບປະເຈລະຈາກັບເຈົ້າຊີວິດ ນະໂຣດົມ ສີຫະມຸນີ; ພົບປະຫາລືກັບ ສົມເດັດ ໄຊຈູນ ປະທານສະພາສູງກຳປູເຈຍ, ພົບປະຫາລືກັບ ສົມເດັດ ເຮງ ຊຳຣິນ ປະທານສະພາແຫ່ງຊາດກຳປູເຈຍ, ພົບປະຫາລືກັບ ສົມເດັດ ເດຊະ ຮຸນເຊັນ ນາຍົກລັດຖະມັນຕີ; ຢ້ຽມຢາມພະລາຊະມານດາ ນະໂຣດົມ ມະນີນາດ ສີຫະຫນຸ.
ທ່ານເລຂາທິການໃຫຍ່ ຫງວຽນຝູຈ້ອງ ໄດ້ຢ້ຽມຄຳນັບພະສັງຄະລາດສອງອົງຄື ພະມະຫາເທບວົງ ແລະ ພະມະຫາບູຣ໌ກຣີ; ໃຫ້ການຕ້ອນຮັບທ່ານນາງ ແມນ ຊອມອອນ ປະທານສະມາຄົມມິດຕະພາບກຳປູເຂຍ-ຫວຽດນາມ; ວາງພວງມາລາທີ່ອະນຸສາວະລີເອກະລາດ, ວາງພວງມາລາທີ່ອະນຸສາວະລີເຈົ້າຊີວິດ ນະໂຣດົມ ສີຫະຫນຸ ແລະ ອະນຸສາວະລີມິດຕະພາບຫວຽດນາມ-ກຳປູເຈຍ ຢູ່ທີ່ນະຄອນຫຼວງພະນົມເປັນ; ໄປຢາມແຂວງ ປຣຽດ ສີຫະໜຸກ ແລະ ເຂົ້າຮ່ວມພິທີເປີດຕົວ ອະຂຸສາວະລີມິດຕະພາບ ຫວຽດນາມ-ກຳປູເຈຍ ຢູ່ແຂວງນີ້.
ຜ່ານການພົບປະເຈລະຈາ, ພົບປະຫາລື, ສອງຝ່າຍໄດ້ຮັບຮູ້ວ່າ ການຢ້ຽມຢາມລັດຖະກິດທີ່ລາຊະອານາຈັກກຳປູເຈຍຂອງທ່ານເລຂາທິການໃຫຍ່ ຫງວຽນຝູຈ້ອງ ຄັ້ງນີ້ແມ່ນຂີດໝາຍປະຫວັດສາດທີ່ສຳຄັນ ໃນເວລາທີ່ສອງປະເທດພ້ອມກັນສະເຫຼີງສະຫຼອງ 50 ປີແຫ່ງການພົວພັນທາງການທູດລະຫວ່າງສອງປະເທດ ແລະ ມີການເຄື່ອນໄຫວຕົວຈິງຕ່າງໆທີ່ມີຄວາມໝາຍໃນປີມິດຕະພາບຫວຽດນາມ-ກຳປູເຈຍ 2017.
ສອງຝ່າຍເປັນເອກະສັນໃຫ້ທັດສະນະວ່າ ໂດຍສືບຕໍ່ຄວາມພົວພັນມິດຕະພາບແໜ້ນແຟ້ນຈາກປະຫວັດສາດ, 50 ປີທີ່ຜ່ານມາ ຄວາມພົວພັນເພື່ອນບ້ານໃກ້ຄຽງທີ່ດີງາມຫວຽດນາມ-ກຳປູເຈຍ ໄດ້ຜ່ານຜ່າສິ່ງທ້າທາຍຕ່າງໆຫຼາຍຢ່າງ ແລະ ບັນລຸໄດ້ບັນດາຜົນສຳເລັດທີ່ຮອບດ້ານ, ໃຫຍ່ຫຼວງ, ສຳຄັນ ໃນພາລະກິດການຕໍ່ສູ້ຕ້າຍສັດຕູຮ່ວມກັນ, ຕໍ່ສູ້ຍາດເອົາເອກະລາດແຫ່ງຊາດ, ໂຄ່ນລົ້ມລະບອບດັບສູນເຊື້ອຊາດ, ກໍ່ສ້າງແລະພັດທະນາປະເທດ. ບັນດາຜົນສຳເລັດດັ່ງກ່າວເລີ່ມຈາກສາຍພົວພັນສາມັກຄີທີ່ສະໜິດແໜ້ນ, ບໍ່ອາດຈະແຍກອອກຈາກກັນໄດ້, ເພິ່ງພາອາໄສເຊິ່ງກັນແລະກັນ ແລະ ໄດ້ກາຍເປັນຊັບສົມບັດລວມທີ່ລ້ຳຄ່າຂອງສອງປະເທດ, ເປັນພື້ນຖານ ກຳລັງໜູນທີ່ແຂງແຮງ ໃຫ້ແກ່ພາລະກິດການປົກປັກຮັກສາ, ສ້າງສາແລະພັດທະນາຂອງແຕ່ລະປະເທດ.
ສອງຝ່າຍພ້ອມກັນຢືນຢັນຄວາມຕັດສິນໃຈເສີມຂະຫຍາຍເຖິງລະດັບສູງ ບັນດາຜົນສຳເລັດທີ່ບັນລຸໄດ້ໃນການພົວພັນລະຫວ່າງສອງປະເທດ, ຕັ້ງໜ້າພະຍາຍາມເພີ່ມພູນຄູນສ້າງ, ຊຸກຍູ້ການພົວພັນເພື່ອນບ້ານໃກ້ຄຽງທີ່ດີງາມຫວຽດນາມ-ກຳປູເຈຍ ໃຫ້ຂະຫຍາຍຕົວຢ່າງແຂງແຮງ, ມີເນື້ອແທ້, ຍາວນານ.
ເນື່ອງໃນໂອກາດການຢ້ຽຢາມ, ສອງຝ່າຍໄດ້ລົງນາມໃນຖະແຫຼງການຮ່ວມກ່ຽວກັບເພີ່ມທະວີຄວາມພົວພັນມິດຕະພາບ, ການຮ່ວມມືຫວຽດນາມ-ກຳປູເຈຍ ແລະ ລົງນາມໃນເອກະສານການຮ່ວມມືລະຫວ່າງສອງປະເທດ 4 ສະບັບ.
ທ່ານເລຂາທິການໃຫຍ່ ຫງວຽນຝູຈ້ອງ ໄດ້ຕາງໜ້າພັກ ລັດ ແລະ ປະຊາຊົນຫວຽດນາມ ມອບອາຄານເຮັດວຽກຂອງສະພາແຫ່ງຊາດທີ່ມີມູນຄ່າ 25 ລ້ານໂດລາສະຫະລັດ ໃຫ້ຝ່າຍກຳປູເຈຍ; ມອບລົດພະຍາບານສອງຄັນໃຫ້ ເຈົ້າຊີວິດແລະພະລາຊະມານດາ ແລະ ມອບເຄື່ອງຄອມພິວເຕີ 50 ຊຸດໃຫ້ແຂວງ ປຣຽດ ສະຫະໜຸກ./.
ບັນນາທິການສັງລວມຈາກຂ່າວສານຫວຽດນາມ